Diari Oficial de la Generalitat Valenciana


Sumari del DOGV 3183, del 13-02-1998 (1998/634)

RESOLUCIÓ de 19 de gener de 1998, del director general de l'Institut Valencià de la Joventut, per la qual es convoca la Campanya de Camps de Treball Voluntari Juvenil per a 1998.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   3183

Data del DOGV
:   13-02-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/634


Data del document
:   19-01-1998

Organisme emissor
:   Institut Valencià de la Joventut

Tipus de document
:   Resolució

RESOLUCIÓ de 19 de gener de 1998, del director general de l'Institut Valencià de la Joventut, per la qual es convoca la Campanya de Camps de Treball Voluntari Juvenil per a 1998. [1998/Q634]
  
L'article 3 de la Llei de la Generalitat Valenciana 4/1989, de 26 de juny, de l'Institut Valencià de la Joventut, atribueix a aquesta entitat autònoma, entre d'altres, les funcions d'impulsar la prestació de serveis a la joventut i de potenciar el desenvolupament de les activitats de temps lliure.
  
L'Institut Valencià de la Joventut considera, prenent com a base l'experiència, que els camps de treball constitueixen formes adequades per a facilitar als joves la possibilitat d'establir contacte amb una altra gent i altres formes de cultura, en què s'analitzen problemes i s'ajude a resoldre'ls mitjançant la realització d'un treball desinteressat al servei d'un col·lectiu.
  
Vist l'informe jurídic favorable i de conformitat amb les funcions que atribueix al director general de l'Institut Valencià de la Joventut l'article 7 de la Llei de la Generalitat Valenciana 4/1989, de 26 de juny, de l'Institut Valencià de la Joventut, resolc:
  
Convocar la Campanya de Camps de Treball Voluntari Juvenil per a 1998, d'acord amb les bases que s'inclouen en l'annex a aquesta resolució.
  
DISPOSICIÓ FINAL
  
Aquesta resolució entrarà en vigor el mateix dia de la publicació en el Diari Oficial de la Generalitat Valenciana.
  
Contra aquesta resolució, que esgota la via administrativa, s'hi podrà interposar un recurs contenciós administratiu, davant el Tribunal Superior de Justícia de la Comunitat Valenciana, en el termini de dos mesos, des de l'endemà de la publicació, en el Diari Oficial de la Generalitat Valenciana, amb comunicació prèvia a l'Institut Valencià de la Joventut.
  
València, 19 de gener de 1997.- El director general de l'Institut Valencià de la Joventut: Chimo Lanuza Ortuño.
  
ANNEX
  
Bases de la Campanya de Camps de Treball per a 1998
  
1. Torns
  
Es faran dos tipus de torns en funció de l'edat dels participants:
  
Torn A, per a joves de 15 a 17 anys.
  
Torn B per a joves de 18 a 26 anys.
  
2. Participants
  
Podran sol·licitar-hi la inscripció tots el joves residents a la Comunitat Valenciana que, en iniciar l'activitat corresponent, tinguen l'edat requerida a l'efecte.
  
3. Places oferides
  
La relació de places oferides als joves valencians als diferents camps de treball de l'estat espanyol i de l'estranger s'exposarà a les seus de les oficines de Turisme i Intercanvi de Joves d'Alacant, Castelló de la Plana i València, i als Espais Joves depenents de l'Institut Valencià de la Joventut.
  
4. Quotes
  
La quota que cada participant haurà de pagar per a assistir a un camp de treball organitzat per l'Institut Valencià de la Joventut serà de 10.000 pessetes, que s'hauran d'ingressar en el compte bancari destinat a l'efecte en un termini no superior a un dia, a partir del moment en què se li confirme la plaça.
  
Quan la plaça escollida corresponga a una altra comunitat autònoma o siga una plaça d'un camp de treball a l'estranger, gestionada a través de l'Instituto de la Juventud del Ministeri d'Afers Socials, la quota que s'haurà de pagar serà fixada per les entitats esmentades, i l'ingrés es farà en el compte corrent que tinguen establit.
  
Les devolucions de les quotes, si escau, es faran d'acord amb les normes establides per la institució organitzadora del camp a la qual s'haja pagat la corresponent quota.
  
Per a tenir dret al reintegrament de la quota dels camps de treball organitzats directament per l'Institut Valencià de la Joventut, la sol·licitud de devolució haurà de tenir entrada al Registre de l'Institut Valencià de la Joventut 15 dies naturals abans del començament de l'activitat, com a mínim, llevat de força major degudament justificada i comunicada, en aquest cas, en el termini de 15 dies naturals des del començament del camp.
  
5. Compromís dels participants
  
Els participants en els camps de treball voluntaris es comprometran a:
  
- Treballar desinteressadament els dies i les hores que s'estipulen en el projecte del camp en què s'inscriuen.
  
- Col·laborar en el desplegament de la programació de les activitats d'animació i participar en aquestes.
  
- Contribuir a l'organització general del camp (tasques de neteja, cuina, administració, etcètera).
  
- Respectar les diferents creences, ideologies i diferències personals de totes les persones participants del camp.
  
- Romandre al camp des del començament fins el final de l'activitat programada.
  
- Respectar les normes de règim intern i de convivència pròpies de cada camp, que seran entre d'altres les següents:
  
· Acceptar les indicacions de les persones responsables de l'activitat.
  
· Complir els horaris en general.
  
· No utilitzar vehicles particulars durant el temps de durada del camp de treball.
  
6. Durada de l'activitat i els serveis
  
Les activitats concretes tindran una durada de 15 dies naturals, llevat que, per raons tècniques, se n'aconselle una durada diferent.
  
L'Institut Valencià de la Joventut facilitarà l'allotjament dels joves, que podrà ser en tendes de campanya o en instal·lacions que s'adequaran a aquesta finalitat.
  
L'Institut Valencià de la Joventut proporcionarà l'alimentació dels joves, com també les activitats d'animació i culturals que es despleguen durant el torn.
  
El transport d'incorporació als camps de treball i de tornada als seus domicilis correspon als/a les joves participants.
  
Les activitats que es realitzen en altres comunitats autònomes, i també les que es realitzen a l'estranger a través del Servei Voluntari Internacional, es regiran per les seues pròpies normatives en tot el que afecte al tipus d'allotjament, alimentació, hores de treball i organització del temps lliure.
  
En els camps de treball del Servei Voluntari Internacional de l'Instituto de la Juventud del Ministeri d'Afers Socials, l'Institut Valencià de la Joventut només actuarà com a element d'enllaç entre els joves i l'entitat que promou el camp, i no serà responsable de les admissions definitives dels joves ni dels canvis de dates o les suspensions de torns.
  
7. Procés d'inscripció
  
Per a procedir a la inscripció de les persones interessades en els camps, es repartiran, del 10 de març al 18 d'abril i a les oficines de Turisme i Intercanvi de Joves d'Alacant (av. Aguilera, 1), de Castelló de la Plana (av. del Mar, 23) i de València (c/ Hospital, 11), i als Espais Joves depenents de l'Institut Valencià de la Joventut, butlletes numerades per a participar en un sorteig que es farà davant de notari el dia 22 d'abril, i que determinarà l'ordre d'inscripció.
  
Aquelles persones que desitgen participar en el sorteig i no puguen recollir personalment les butlletes numerades podran fer aquesta gestió telefonant a l'oficina d'inscripció que desitgen.
  
A partir del dia 23 d'abril, s'exposarà a les esmentades oficines l'ordre de formalització d'inscripció que haja correspost després del sorteig i, a més a més, s'anunciarà a la premsa el resultat d'aquest sorteig.
  
Les inscripcions es formalitzaran en un imprés normalitzat, a partir del dia 29 d'abril, a les oficines esmentades.
  
L'endemà de l'adjudicació de la plaça, s'haurà de presentar la documentació següent:
  
a) Justificant del pagament de la quota corresponent.
  
b) Fotocòpia del document nacional d'identitat compulsada.
  
c) Fotocòpia de la cartilla de la Seguretat Social o d'una altra de semblant que cobrisca les despeses de qualsevol malaltia que puga sobrevenir durant el transcurs de l'activitat compulsada.
  
d) Les/els menors d'edat hauran de presentar el permís patern/matern o de qui tinga la pàtria potestat.
  
e) Una altra documentació que sol·licite l'entitat organitzadora.
  
Cas que es tracte d'un camp que es realitze a l'estranger, s'haurà d'aconseguir, abans d'assistir al camp, el formulari E-111, correctament diligenciat, o un document equivalent que permeta obtenir assistència sanitària de caràcter urgent als estats membres de la Unió Europea.
  
La persona que no es presente el dia i a l'hora que li corresponga realitzar la inscripció o que a l'endemà no presente la documentació requerida, perdrà el dret a la plaça. Una vegada haja conclòs la inscripció de totes les persones preinscrites, podran inscriure-s'hi totes les persones interessades que no passaren aquest tràmit.
  
8. Modificació del programa
  
L'Institut Valencià de la Joventut es reserva el dret de modificar el programa de les activitats, com també de suspendre'n alguna, quan raons de qualsevol mena n'entrebanquen el normal desenvolupament.
  
IV. ADMINISTRACIÓ DE JUSTÍCIA
  
a) EDICTES I CÈDULES DE NOTIFICACIÓ
  
D'INTERLOCUTÒRIES, PROVISIONS I SENTÈNCIES
  
Audiència Provincial de València